Groot oponthoud weens versperring op N3Verkeer was Vrydagoggend opgehoop weens vragmotors wat die pad versper het (Foto: Verskaf) Verkeer was Vrydagoggend erg opgehoop op die N3-snelweg by die Van Reenenspas in KwaZulu-Natal. Dit nadat vragmotorbestuurders dié pad met hul voertuie versper het. Bestuurders het net voor 06:00 hul vragmotors dwars oor die snelweg getrek om verkeer te versper. Hulle het die sleutels uit die vragmotors verwyder. Die N3 naby die Van Reenenspas is vir verkeer gesluit (Foto: Verskaf) Al die bane van die snelweg is vir verkeer gesluit. Dit is nog nie bekend waarom die vragmotors die pad versper nie. Volgens Anita Heyl, woordvoerder van die N3-tolkonsessie, was dié bane teen 09:00 steeds vir verkeer gesluit. “Geen verkeer kan in ŉ noordelike rigting van die Tugela-tolplaza of in ŉ suidelike rigting van Van Reenen ry nie,” bevestig Heyl. Motoriste word versoek om die gebied te vermy en van alternatiewe roetes gebruik te maak. Volgens die Suid-Afrikaanse Polisiediens (SAPD) is beamptes tans op die toneel en besig om die vragmotors te verwyder.